સલમાન ખાને આ વખતે સત્તાવાર રીતે અન્ડરવેઅર પહેરી છે, બાકી તે પોતાની દરેક ફિલ્મમાં સુપરમૅન જ હોય છે. તેની ફિલ્મ બનતી નથી. તેની ઇમેજને, તેના ફૅન્સને ધ્યાનમાં રાખીને ડિઝાઇન કરવામાં આવે છે; જેમ કે સલમાનનો સૌથી મોટો USP છે તેનું કસાયેલું શરીર. જોકે હવે એમાં ચરબીના વાટા ચડ્યા છે, સ્પેશ્યલ ઇફેક્ટના ઉપયોગ છતાં ભાંગ્યું તોય ભરૂચના ન્યાયે બદન ગઠીલું તો છે જ. એ બદનનાં દર્શન થાય એટલે પોણા ભાગની પબ્લિક તો ત્યાં જ ધન્ય થઈ જાય. ઉપરાંત સલમાનભાઈ ચડે, પડે અને ફરી ઊભા થાય; તડકે સૂકવવા મૂકેલા ગાદલાની જેમ પહેલવાનોને ટીપી નાખે અને તોય તેમની કસાયેલી કાયામાં અંકે ૨૪ કૅરૅટનું બીઇંગ હ્યુમનવાળું હૃદય ધબકતું હોય એટલે એ હસે, રડે, ગીતો ગાય, અજાણ્યાનાં લગ્નમાં ઢેકાઉલાળ ડાન્સ કરે, જુવાનિયાંવ શરમાઈને અન્ડરગ્રાઉન્ડ થઈ જાય એવી સ્ફૂર્તિથી પાર્કર નામની અગાશીઓ પર કૂદાકૂદ કરી મૂકે, જૅક વગર આખું ટ્રૅક્ટર ઊંચકી લે, મધર ઇન્ડિયાની જેમ ખેતર ખેડે એટલે ઑડિયન્સ ખુશ. પૈસા વસૂલ. બીજું શું જોઈએ? લટકામાં થોડા પબ્લિક સર્વિસના મેસેજ પણ હોય એટલે બચેકૂચે રિવ્યુઅર્સ પણ ખુશ.